Mežgor'je

Mežgor'je (bašk. i , ) om Venäman lidn da sauptud administrativiž-territorialine ühtnik Baškortostanan Tazovaldkundan päivnouzmas. Se om tazovaldkundan lidnümbrikoks mugažo.

 Istorii 
Il'mäš-külä oli olmas nügüdläižen lidnan sijas 18. voz'sadaspäi, möhemba udesnimitihe küläd Tatli-žiloks, sid' Beloreck-15, nügüd' Mežgor'jen suvipäivlaskmaine mikrorajon.

Kuzjelg-žilo () zavodihe GULAG:an objektaks vl 1930. Nügüdläižen eländpunktan aluz om pandud Suviuralan londuseližhe kel'dtahoze vl 1979 kuti Uf-105-sodaobjekt sauvomha peitolišt tegint. Žilon nimitused oliba Beloreck-16, Solnečnii, nügüd' Mežgor'jen keskuzline mikrorajon. Žilo sai lidnan da SATÜ:n statusad vl 1995. Läz 2007. vot peitol'žen tegimen sauvomine tuli lophu, sirtas sauvojiden kanzoid toižihe eländpunktoihe.

Mežgor'je šingotase sauvondan ohjandusel, geotedištelendan edheotandal, Beloreckan metallurgižen kombinatan kervačuiden cehal. Kaks' sodapalakundad baziruišoiš lidnas.

 Geografijan andmused 
Lidn sijadase 500 m ü.m.t. keskmäižel korktusel. Kogoneb kahtes palaspäi: Kuzjelg (Keskuzline mikrorajon, varjoitas) Jamantau-mägen pautkenno i Tatli (Suvipäivlaskmaine mikrorajon) Dunan-Sungan-mägen pohjanno, ned oma erigoittud toine toižespäi kaks'kümnekilometrižel keskustal.

Matkad Ufahasai om 140 km lodeheze orhal vai 205 km avtotedme. Lähembaine lidn om Beloreck 35 km päivnouzmha orhal.

 Tobmuz 
Mežgor'je om SATÜ:n üks'jäižeks eländpunktaks. Se om ümbärtud Beloreckan rajonan territorijal kaikiš polišpäi.

Lidnümbrikon tobmuden pämez' om sen Nevondkundan ezimez'. Edeližed Nevondkundan ezimehed oma Pavel Simonov (reduku 2019 — reduku 2023), Vladimir Jegorov (kezaku-sügüz'ku 2019), Vladimir Abramčuk (radoi vn 2019 kezakuhusai). Aleksandr Čolovskii tegeb SATÜ:n Administracijan pämehen velgusidme vn 2023 heinkuspäi. Edeližed SATÜ:n Administracijan pämehed oma Väčeslav Kalugin (sulaku 2021 — heinku 2023, radoi velgusentäutajan), Il'ja Terehov (sulaku 2019 — sulaku 2021), Viktor Pančenko (heinku 2012 — sulaku 2019).

 Eläjad 
Vn 2010 kaiken Venäman rahvahanlugemižen mödhe lidnan eläjiden lugu oli 17 352 ristitud, vn 2021 — 15 697 ristitud. Kaik 15 861 eläjad oli lidnas vl 2017. Vspäi 2000 kaikiš suremb lidnan ristitišt oli 19 900 eläjad vl 2000.

Rahvahad (enamba 1 % vl 2010, ozutadud rahvahudenke): venälaižed — 59,1 %, baškiralaižed — 27,5 %, totarlaižed — 7,9 %, ukrainalaižed — 2,5 %, toižed rahvahad — 3,0 %.

Mamankelen mödhe (2010): venän kel' — 60,2 %, baškiran kel' — 21,8 %, totaran kel' — 4,3 %, mamankelen ozutandata — 12,1 %.

Islaman pühäpert' om avaitud lidnas. Ortodoksižen hristanuskondan kaks' jumalanpertidMežgor'jen pühäpertid sobory.ru-saital.  oma saudud Mežgor'jes: Jumalanmaman Tatanmaižen jumalaižen pühäpert' (vspäi 1997 Keskuzližen mikrorajonan anttud sauvuses), Venäman jumalankodikundan uziden moknikoiden da hengenavaidamižen kundlijoiden puine jumalanpert' (letihe vll 2004−2010).

Lidnan opendusen aluzkundad oma viž päivkodid i koume keskškolad, čomamahtoiden lapsidenškol, lapsiden i norišton sportškol. Professionaližen opendusen aluzkundad ratas lähembaižiš lidnoiš.

 Galerei 

 Homaičendad 

 Irdkosketused 
 «Mežgor'je»-SATÜ:n tobmuden aluzkundoiden sait (mezhgorie.bashkortostan.ru). 

Kategorii:Venäman lidnad
Kategorii:Eländpunktad kirjamišton mödhe
Kategorii:Baškortostanan Tazovaldkundan lidnad
Kategorii:Baškortostanan Tazovaldkundan lidnümbrikod
Kategorii:Sauptud administrativiž-territorialižed ühtnikad